Hvalveiðar okkar eru sjálfbærar og löglegar , segir sjávarútvegsráðherra . „ Það eru vonbrigði að bandarísk stjórnvöld grípi til þessara ráðstafanna gagnvart Íslandi , en þó rétt að halda til haga að þetta eru ekki hörð viðbrögð og lík þeim sem við fengum 2011 . Við ítrekum að veiðarnar eru löglegar samkvæmt alþjóðasamningum . Vísindagrundvöllur þeirra er traustur og það er hafið yfir allan vafa að veiðarnar eru sjálfbærar og alþjóðaviðskipti okkar með hvalaafurðir í samræmi við alþjóðlegar skuldbindingar . “ Þetta segir Sigurður Ingi Jóhannsson sjávarútvegsráðherra á vef ráðuneytisins í tilefni af því að innanríkisráðherra Bandaríkjanna útnefndi Ísland samkvæmt svonefndu Pelly-ákvæði í febrúar sl. og lagði til við Bandaríkjaforseta að gripið yrði til diplómatískra aðgerða gegn Íslandi vegna hvalveiða . Forsetinn ákvað að fara að tillögu innanríkisráðherrans en tilkynnti jafnframt að ekki yrði gripið til neinna viðskiptalegra aðgerða . Það var heldur ekki gert árið 2011 þegar forsetinn staðfesti sams konar aðgerðir af sömu ástæðum og nú .